**Pranešimas žiniasklaidai**

2025 m. gegužės 27 d.

**Kiek pinigų jaunavedžiams dovanoja lietuviai?**

**Artėjant vasarai, įsibėgėja ne tik atostogų, bet ir vestuvių, krikštynų bei kitų šeimos švenčių sezonas, paskatinsiantis ne vieną užduoti klausimą – kokią pinigų sumą dovanoti? „Citadele“ banko inicijuota apklausa rodo, kad Lietuvos gyventojai dažniausiai į vokelį įdeda nuo 100 iki 200 eurų. Šeimos finansų specialistė pažymi, kad vasaros švenčių sezonas gali tapti nemenku iššūkiu piniginei, ir dalijasi patarimais, kaip to išvengti.**

Paklausti, kokią pinigų sumą laiko tinkama dovanoti jaunavedžiams, 30 proc. lietuvių respondentų nurodė, kad tinkamiausia suma yra tarp 100 ir 200 eurų. 18 proc. rinktųsi skirti 201–300 eurų, o tik 5 proc. – daugiau nei 300 eurą ar iki 100 eurų.

Latvijos gyventojų nuomonė tolygiai pasiskirstė tarp dviejų sumų: po 26 proc. respondentų mano, kad tinkamiausia dovanoti iki 100 eurų arba 100–200 eurų. Daugiau nei 300 eurų dovanotų vos 3 proc. apklaustųjų. Estijoje 25 proc. apklaustųjų pasirinktų skirti 100–200 eurų, o 20 proc. – iki 100 eurų.

Beveik 39 proc. lietuvių, 32 proc. latvių ir 36 proc. estų respondentų teigė, kad suma priklauso nuo to, kiek artimi yra jaunavedžiams.

„Nors pinigų suma, kurią gyventojai pasiryžę skirti vestuvių dovanai, skiriasi tarp Baltijos šalių, visų šalių respondentai pabrėžia, kad dovanos dydis dažniausiai priklauso nuo santykio su jaunaisiais. Toks požiūris gali padėti planuoti švenčių biudžetą – jeigu esate pakviesti į kelias šventes, skirtingos dovanų vertės gali sumažinti bendrą išlaidų dalį“, – sako „Citadele“ banko Baltijos šalių klientų patirties tobulinimo centro vadovė Sandra Gimžauskienė.

Jos teigimu, svarbu atminti, kad dovana neturėtų tapti finansine našta.

„Vadinamieji vokeliai yra stipriai paplitusi dovana Baltijos šalyse, o tai gali kelti finansinę įtampą. Jei šiuo metu neturite galimybės dovanoti pinigų, visada galima rasti kitų būdų parodyti dėmesį – dovanoti patirtis, tokias kaip vakarienė, bilietai į koncertą, ar pagalba organizuojant šventę. Tuo pačiu, iš anksto suplanuotas biudžetas leidžia ramiau jaustis tokiomis progomis, kai norisi pasidalinti džiaugsmu su artimiausiais žmonėmis,“ – pabrėžia S. Gimžauskienė.

Ekspertė taip pat pataria planuoti švenčių sezoną kaip bet kurias kitas išlaidas –atostogas ar didesnius pirkinius.

„Jei jau žinote, kad artimiausią pusmetį laukia 2–3 vestuvės ar krikštynos – įtraukite jas į savo biudžetą. Sudarykite „švenčių fondą“ – kas mėnesį atsidėdami po 30–50 eurų per pusmetį sukaupsite 180–300 eurų. Taip pat svarbu nepamiršti planuoti ne tik dovanas, bet ir kitas su švente susijusias išlaidas, kaip transportą, aprangą. Tai padės įvertinti realius šventės kaštus ir dovanai skirti racionalią sumą“, – teigia banko atstovė.

Anot jos, didžiausia klaida – priimti dovanų sumas kaip nerašytą taisyklę. Net jei statistika rodo, kad dauguma dovanoja 100–200 eurų, tai nereiškia, kad jūs turite daryti tą patį, jei šiuo metu negalite to sau leisti. Planuojant iš anksto ir įvertinant visas būsimas išlaidas, šventės gali būti malonios tiek širdžiai, tiek piniginei.

*„Citadele“ banko užsakymu reprezentatyvią Baltijos šalių gyventojų apklausą atliko tyrimų agentūra „Norstat“ 2025 metų balandį. Internetinės apklausos būdu Lietuvoje, Latvijoje ir Estijoje apklausta mažiausiai po 1000 gyventojų nuo 18 iki 74 metų.*